**Datum: 12.6.2014**

**ODGOVORI NA NAJPOGOSTEJŠA VPRAŠANJA,**

**zastavljena na seminarjih na temo poročanja podatkov o plačah in drugih prejemkih zaposlenih v javnem sektorju, metodologiji štetja zaposlenih in spremljanja izvajanja kadrovskih načrtov**

**Pravna podlaga:**

- Zakon o izvrševanju proračunov Republike Slovenije za leti 2014 in 2015 (Uradni list RS, št. [101/13](http://www.uradni-list.si/1/objava.jsp?urlurid=20133675), [9/14](http://www.uradni-list.si/1/objava.jsp?urlurid=2014220) - ZRTVS-1A, [25/14](http://www.uradni-list.si/1/objava.jsp?urlurid=2014960) - ZSDH-1 in 38/14),

- Uredba o načinu priprave kadrovskih načrtov posrednih uporabnikov proračuna in metodologiji spremljanja njihovega izvajanja za leti 2014 in 2015 (Uradni list RS, št. 12/14),

- Uredba o enotni metodologiji in obrazcih za obračun in izplačilo plač v javnem sektorju (Uradni list RS, št. [14/09](http://www.uradni-list.si/1/objava.jsp?urlurid=2009487), [23/09](http://www.uradni-list.si/1/objava.jsp?urlurid=2009979), [48/09](http://www.uradni-list.si/1/objava.jsp?urlurid=20092423), [113/09](http://www.uradni-list.si/1/objava.jsp?urlurid=20095149), [25/10](http://www.uradni-list.si/1/objava.jsp?urlurid=20101096), [67/10](http://www.uradni-list.si/1/objava.jsp?urlurid=20103703), [105/10](http://www.uradni-list.si/1/objava.jsp?urlurid=20105472), [45/12](http://www.uradni-list.si/1/objava.jsp?urlurid=20121922), [24/13](http://www.uradni-list.si/1/objava.jsp?urlurid=2013868), [51/13](http://www.uradni-list.si/1/objava.jsp?urlurid=20131975), [12/14](http://www.uradni-list.si/1/objava.jsp?urlurid=2014354) in [24/14](http://www.uradni-list.si/1/objava.jsp?urlurid=2014957)),

- Pravilnik o metodologiji za posredovanje in analizo podatkov o plačah, drugih izplačilih in številu zaposlenih v javnem sektorju (Uradni list RS, št. 28/14).

# Javni uslužbenec A ima sklenjeno pogodbo o zaposlitvi za polni delovni čas in je na bolniški odsotnosti nad 30 delovnih dni. Zaradi procesa dela delodajalec za določen čas zaposli javnega uslužbenca B, ki nadomešča osebo A. Kako se štejeta javna uslužbenca? Kako se poročajo izplačane plače?

Javni uslužbenec A se šteje kot ena oseba, in sicer pod vir financiranja, iz katerega bi se financirala njegova plača, če ne bi bil odsoten. Oseba B, ki nadomešča osebo A, se ne šteje v število zaposlenih, oziroma se ne šteje v realizacijo kadrovskega načrta.

Oseba A prejema refundirano nadomestilo v breme ZZZS (tip izplačila H po Uredbi o enotni metodologiji in obrazcih za obračun in izplačilo plač v javnem sektorju), ki se v ISPAP ne prikazuje po virih (to pomeni, da se znesek nadomestila v breme ZZZS ne prikaže v okviru šifer Z621 do Z629). Plača osebe B se v ISPAP poroča po virih, in sicer pod tisti vir, iz katerega se financira.

# Javni uslužbenec A opravlja dopolnilno delo 8 ur na teden na podlagi 147. člena Zakona o delovnih razmerjih (Uradni list RS, št. 21/13 – ZDR-1), torej ima sklenjeno pogodbo o zaposlitvi za polni delovni čas pri enem delodajalcu in pogodbo o zaposlitvi s krajšim delovnim časom z drugim delodajalcem za opravljanje dopolnilnega dela 8 ur na teden. Kako se šteje osebo A?

Javni uslužbenec A se šteje pri uporabniku proračuna, pri katerem ima sklenjeno pogodbo o zaposlitvi s polnim delovnim časom kot ena zaposlitev, pri drugem uporabniku proračuna, pri katerem opravlja dopolnilno delo 8 ur na teden na podlagi pogodbe o zaposlitvi s krajšim delovnim časom, pa se šteje v deležu 0,2.

# Javni uslužbenec B na podlagi devetega odstavka 63. člena Zakona o visokem šolstvu (Uradni list RS, št. [32/12](http://www.uradni-list.si/1/objava.jsp?urlurid=20121406) – uradno prečiščeno besedilo, [40/12](http://www.uradni-list.si/1/objava.jsp?urlurid=20121700) – ZUJF, [57/12](http://www.uradni-list.si/1/objava.jsp?urlurid=20122410) – ZPCP-2D in [109/12](http://www.uradni-list.si/1/objava.jsp?urlurid=20124320)) opravlja pri istem delodajalcu delo še 20% polnega delovnega časa. Kako še šteje oseba B?

Javnega uslužbenca B proračunski uporabnik prikaže v deležu 1,2.

# Javni uslužbenec ima sklenjeno pogodbo o zaposlitvi za polni delovni čas pri uporabniku proračuna A, pri uporabniku proračuna B pa opravlja delo v deležu 0,2 za popolnitev do polnega delovnega časa, pri čemer pri uporabniku proračuna B nima sklenjene pogodbe o zaposlitvi.

Javni uslužbenec se šteje kot ena zaposlitev pri uporabniku proračuna, pri katerem ima sklenjeno pogodbo o zaposlitvi.

# Javni uslužbenec na podlagi predpisov o pokojninskem in invalidskem zavarovanju opravlja delo s krajšim delovnim časom od polnega, in sicer štiri ure dnevno, ZPIZ pa mu zagotavlja in izplačuje delno nadomestilo. Kako se šteje javni uslužbenec? Kako se prikaže njegova plača?

Javni uslužbenec se šteje kot ena oseba in se prikaže pod vir financiranja, iz katerega se financira njegova plača. V kolikor javni uslužbenec za 4 ure dela dnevno prejme bruto plačo v višini 800 EUR, za preostale 4 ure pa delno nadomestilo ZPIZ-a v višini 600 EUR, se 800 EUR vpiše pod vir financiranja, iz katerega se financira njegova plača, delno nadomestilo ZPIZ pa se pod viri financiranja ne prikaže.

# Javni uslužbenec na podlagi predpisov o pokojninskem in invalidskem zavarovanju opravlja delo s krajšim delovnim časom od polnega, in sicer štiri ure dnevno, ZPIZ pa mu zagotavlja in izplačuje delno nadomestilo. Znotraj krajšega delovnega časa opravlja delo dve uri dnevno na projektu EU, za dve uri pa se njegova plača financira iz tržne dejavnosti. Kako se šteje javni uslužbenec? Kako se prikaže njegova plača?

Javni uslužbenec se šteje kot ena oseba. Ker navedeni javni uslužbenec, ki opravlja delo s krajšim delovnim časom na podlagi predpisov o pokojninskem in invalidskem zavarovanju, dve uri dnevno opravlja delu na projektu EU, za dve uri dnevno pa se njegova plača financira iz tržne dejavnosti, se v deležu 0,5 prikaže v okviru vira financiranja »sredstva EU, vključno s sredstvi sofinanciranja iz državnega proračuna«, v deležu 0,5 pa v okviru vira financiranja »sredstva od prodaje blaga in storitev na trgu«.

V kolikor javni uslužbenec za 4 ure dela dnevno prejme bruto plačo v višini 800 EUR, se 400 EUR vpiše pod šifro Z624, 400 EUR pa pod šifro Z626.

# Javna uslužbenka ima sklenjeno pogodbo o zaposlitvi za polni delovni čas, vendar dela 4 ure dnevno, ker ima za 4 ure odločbo za delovnega invalida in prejema nadomestilo ZPIZ-a. Kako se šteje takšno uslužbenko oz. kam se jo vpiše za preostale 4 ure?

Javna uslužbenka se šteje kot ena zaposlitev in jo vpišete pod vir financiranja, iz katerega se financira njena plača. Če se npr. njena plača financira iz državnega proračuna, se kot ena zaposlitev prikaže pod navedeni vir financiranja.

# Javni uslužbenec A nadomešča javno uslužbenko B, ki je na porodniškem dopustu, in je sicer zaposlena v deležu delovnega časa 0,6, hkrati pa je A pri istem uporabniku proračuna zaposlen na drugem delovnem mestu za opravljanje dela na projektu v deležu 0,4?

Javni uslužbenec A se šteje v število zaposlenih v deležu 0,4 in se njegova zaposlitev prikaže v deležu 0,4 v okviru vira financiranja, iz katerega se financira njegova plača (npr. v kolikor se njegova plača financira iz sredstev EU, se prikaže v deležu 0,4 pod vir financiranja »sredstva EU, vključno s sredstvi sofinanciranja iz državnega proračuna«).

Javna uslužbenka B, ki je na porodniškem dopustu, se šteje v kadrovski načrt v deležu 0,6 in se vpiše pod vir financiranja, iz katerega bi se financirala njena plača, če ne bi bila odsotna.

# Javni uslužbenec, ki je zaposlen za polni delovni čas, je poleg osnovne plače in dodatkov v skupnem znesku 1000 EUR, ki se financirajo iz državnega proračuna, prejel tudi delovno uspešnost zaradi povečanega obsega dela D020 v višini 200 EUR, ker je izobraževal odrasle osebe (delovna uspešnost se je financirala iz prihodkov od prodaje storitev na trgu). Kako prikazati zaposlitev javnega uslužbenca po virih financiranja?

Če je javni uslužbenec zaposlen za nedoločen ali določen čas s polnim delovnim časom, se šteje kot ena oseba. Ker je v konkretnem primeru njegova plača financirana iz dveh virov, in sicer iz državnega proračuna in sredstev od prodaje storitev na trgu, se ga v kadrovskem načrtu prikazuje v deležu, in sicer 0,83 pod vir financiranja državni proračun in 0, 17 pod vir financiranja sredstva od prodaje blaga in storitev na trgu (celotna plača = 1000 €+200 €=1200 €); 200 € predstavlja 16,66 % celotne plače).

# Plača kuharja v vrtcu se financira iz sredstev, prejetih s prodajo prehrane-malice zunanjim uporabnikom (npr. zaposlenim v občinski upravi). Pod kateri vir financiranja se prikaže plača kuharja, ki se financira iz tega vira?

Plača kuharja se prikaže v okviru vira financiranja Z626 – sredstva od prodaje blaga in storitev na trgu.

# Plača kuharja se financira iz sredstev, ki jih prejmejo s prodajo malice otrokom (sredstva za malico zagotavljajo starši). Pod kateri vir financiranja se prikaže plača kuharja?

Plača kuharja se prikaže v okviru vira financiranja Z627 – nejavna sredstva za opravljanje javne službe.

# Projekt EU se delno financira iz sredstev EU, delno pa projekt sofinancira državni proračun, pri čemer predstavljajo sredstva državnega proračuna 5% in sredstva proračuna EU 95%. Pod kateri vir financiranja se vpiše plačo zaposlenega, ki opravlja delo na tem projektu?

Celotna plača zaposlenega (tako del, ki ga zagotavlja EU, kot tudi del, ki se sofinancira iz državnega proračuna) se vpiše pod vir financiranja Z624 - sredstva EU, vključno s sredstvi sofinanciranja iz državnega proračuna.

# Kam uvrstiti zaposlene, ki opravljajo storitev institucionalnega varstva starejših in odraslih s posebnimi potrebami v domovih za starejše, posebnih socialno varstvenih zavodih, varstveno delovnih centrih in zavodih za usposabljanje, če se njihova plača financira iz plačil uporabnikov?

Vir financiranja za zaposlene, ki opravljajo storitev institucionalnega varstva, so v tem primeru nejavna sredstva za opravljanje javne službe. Storitev institucionalnega varstva se zaračuna posamezniku, ki je upravičenec do te storitve in plačnik storitve. V primeru nezmožnosti plačila s strani uporabnika, storitev doplačajo zavezanci za plačilo (družinski člani, skrbniki, občina). Plačila in doplačila fizičnih in pravnih oseb, ki so namenjena za izvajanje javne službe, sodijo med nejavna sredstva za opravljanje javne službe- Z627 in se plača zaposlenega prikaže v okviru vira financiranja Z627.

# Kam uvrstiti zaposlene, ki opravljajo storitev pomoč na domu?

Vir financiranja storitve pomoči na domu v domovih za starejše in centrih za socialno delo so plačila uporabnikov in obvezna subvencija občine, zato se tudi število zaposlenih upošteva v deležu glede na prihodek iz občinskega proračuna (subvencija občine) in prihodek iz nejavnih sredstev za opravljanje javne službe (plačilo uporabnikov).

Plače zaposlenih, ki opravljajo pomoč na domu, se v ustreznem deležu glede na prihodke (občina in fizične osebe) ustrezno razdelijo na Z622 – proračun občin in Z627- nejavna sredstva za opravljanje javne službe.

# Katera izplačila javnemu uslužbencu se delijo po virih financiranja?

Primer izplačila bruto plače in nadomestil:

A010 Redno delo 378,37 €

G030 Boleznina v breme delodajalca 80% 37,32 €

C020 Dodatek za delovno dobo 7,49 €

H050 Nadomestilo v breme ZZZS 29,42 €

A020 Razlika do minimalne plače 108,57 €

Z080 Bruto plača 561,17 €

Predmet delitve plače po virih financiranja so bruto plača in nadomestila, ki so v Uredbi o enotni metodologiji in obrazcih za obračun in izplačilo plač v javnem sektorju opredeljena pod šifro izraza Z080, ki je zmanjšana za vsa refundirana izplačila (tipi izplačil H). V konkretnem primeru se po virih financiranja izkazuje bruto plača Z080 – H050 = 561,17 € - 29,42 € = 531,75 €.

# Proračunski uporabnik poleg javne službe, ki se financira iz občinskega proračuna, izvaja tržno dejavnost. Kako je izkazana plača javnega uslužbenca po virih financiranja, če se njegova delovna uspešnost financira iz prodaje blaga na trgu, preostali del pa iz proračuna občine?

A010 Redno delo 1.687,58 €

B020 Letni dopust 327,44 €

B010 Praznik 113,64 €

C020 Dodatek za delovno dobo 172,64 €

D030 Del. uspešnost-tržna dejavnost 207,92 €

Z080 Bruto plača 2.509,22 €

Konkretna bruto plača (Z080) v znesku 2.509,22 € se deli na dva vira financiranja:

Z626 Sredstva iz prodaje blaga in storitev na trgu 207,92 €

Z622 Proračun občin 2.301,30 €

# Glasbena šola izposoja instrumente lokalni pihalni godbi. Kam sodijo nadomestila za uporabo instrumentov?

Če so nadomestila namenjena financiranju plač, se štejejo pod vir financiranja Z626 - sredstva od prodaje blaga in storitev na trgu.

# Glasbena šola izposoja instrumente učencem glasbene šole. Kam sodijo nadomestila za uporabo instrumentov?

Če so nadomestila namenjena financiranju plač, se štejejo pod vir financiranja Z627 - nejavna sredstva za opravljanje javne službe.

# Pod kateri vir financiranja se vpiše osebo, ki opravlja javna dela in je zaposlena za polni delovni čas, če sredstva za financiranje javnih del v višini 85% zagotavlja Zavod RS za zaposlovanje, v višini 15% pa delodajalec iz državnega proračuna?

Osebo se vpiše kot eno zaposlitev pod vir financiranja »sredstva za financiranje javnih del«, ne glede na to, kakšna so razmerja v financiranju.

# Zaposleni opravlja delo na projektu EU, vendar bo EU sredstva za plačilo projekta zagotovila naknadno, zato se plača zaposlenega trenutno financira iz državnega proračuna. Pod kateri vir financiranja se vpiše plača zaposlenega?

Plača zaposlenega se vpiše pod vir financiranja Z624, kljub temu da se trenutno plača zaposlenega financira iz državnega proračuna. Dejstvo je, da zaposleni že izvaja delo na projektu EU in se bo tudi plača financirala iz sredstev EU, le sredstva se bodo zagotovila naknadno.

# Javni uslužbenec ima sklenjeno pogodbo o zaposlitvi za polni delovni čas na enem delovnem mestu, vendar opravlja delo tudi pri drugem subjektu, ki ima svojo matično številko. Katera matična številka (Z630) se vpiše pri delovnem mestu tega uslužbenca?

Pri delovnem mestu tega uslužbenca se vpiše matična številka subjekta, pri katerem ima javni uslužbenec sklenjeno pogodbo o zaposlitvi.

# Ali je potrebno poročati tudi stroške prevoza in prehrane po virih financiranja?

Ne. Po virih financiranja se poroča bruto znesek plače in nadomestil v breme delodajalca (Z080 brez nadomestil tipa H).

# Kako se šteje uslužbenko, ki je zaradi bolezni otroka od centra za socialno delo dobila odločbo, da je upravičena do delnega plačila za izgubljeni dohodek 20 ur tedensko?

Zaposleni, ki delajo krajši delovni čas v skladu z Zakonom o starševskem varstvu in družinskih prejemkih, se ne preračunajo na število zaposlenih za polni delovni čas, torej se konkretna javna uslužbenka šteje kot ena zaposlitev.

# Katere zaposlene se vpiše pod vir financiranja ZZZS in ZPIZ?

Odgovor je dostopen na spodnji povezavi: [Prikazovanje števila zaposlenih, financiranih iz sredstev ZZZS in ZPIZ](http://www.mnz.gov.si/fileadmin/mnz.gov.si/pageuploads/JAVNA_UPRAVA/DPJS/SUK_mnenja/ZZZS_in_ZPIZ.doc) (24. 3. 2014)

# Kako se v kadrovskem načrtu upošteva javno uslužbenko, ki je začasno napotena na delo v tujino in se sredstva za njeno plačo zagotavljajo iz proračuna RS ter kako v kadrovskem načrtu upoštevati javno uslužbenko, ki je zaposlena za določen čas do vrnitve napotene delavke nazaj na delo in so sredstva za njeno zaposlitev ravno tako zagotovljena iz državnega proračuna?

Obe zaposlitvi je potrebno prikazati v številu zaposlenih, in sicer glede na to, da se financirata iz državnega proračuna, se dve zaposlitvi vpišeta v okviru navedenega vira financiranja.

# Kako se šteje oseba, ki je delno upokojena in opravlja delo štiri ure dnevno na delovnem mestu, ki je sistemizirano za krajši delovni čas?

Zaposlitev takšne osebe se prikaže v deležu, in sicer 0,5 pod vir financiranja, iz katerega se financira njena plača.

Več o tem: [Štetje invalidnih oseb, ki so delno ali invalidsko upokojeni, in so sistemizirani samo v deležu delovnega časa (za krajši delovni čas) in jih do polnega delovnega časa nihče ne nadomešča](http://www.mnz.gov.si/fileadmin/mnz.gov.si/pageuploads/JAVNA_UPRAVA/DPJS/SUK_mnenja/odgovorMOLmarec14.doc) (25.3. 2014)

# Ali mora proračunski uporabnik v število zaposlenih šteti tudi osebe, ki opravljajo delo preko zaposlitvene agencije, njihova plača pa se financira iz javnofinančnih sredstev?

Ne, ker imajo te osebe sklenjeno pogodbo o zaposlitvi z zaposlitveno agencijo, se ne štejejo v število zaposlenih pri uporabniku proračuna.

# Pod katero zaporedno številko v kadrovskem načrtu se vključi »zaposlene« preko čistilnega servisa (1,72 čistilke in 0,5 hišnika). Denar zanje zagotavlja MIZŠ, in sicer iz postavke »Sredstva za storitvene servise«, pogodba za ta dela pa je sklenjena s storitvenim servisom.

Zaposlene, ki delo opravljajo preko čistilnega servisa, se ne prikaže in ne šteje v realizacijo kadrovskega načrta, ker z njimi niso sklenjene pogodbe o zaposlitvi, ne glede na to, da denar zanje zagotavlja MIZŠ.

# Plača javnega uslužbenca se financira iz zborničnega prispevka. Pod kateri vir financiranja se uvrsti njegovo plačo?

Če je vključitev v zbornico in plačilo zborničnega prispevka obvezno, se plača javnega uslužbenca prikaže pod vir financiranja druga javna sredstva za opravljanje javne službe - Z625. Če je vključitev v zbornico prostovoljna, potem se plača javnega uslužbenca prikaže pod vir financiranja nejavna sredstva za opravljanje javne službe - Z627.

# Ali v kadrovski načrt vključiti osebo, ki opravlja delo preko čistilnega servisa oziroma računovodjo, ki opravlja delo na podlagi sklenjene pogodbe o opravljanju storitev?

Glede na to, da z navedenimi osebami niso sklenjene pogodbe o zaposlitvi, se jih v kadrovski načrt ne šteje.

# Proračunski uporabnik, ki izvaja tako osnovnošolsko izobraževanje kot tudi predšolsko varstvo oziroma je v svoji sestavi osnovna šola in vrtec hkrati. Proračunski uporabnik izdela skupni progam dela, skupni kadrovski načrt kot tudi skupni finančni načrt. Ali tudi po novi uredbi o kadrovskih načrtih pripravijo enotni kadrovski načrt?

Ministrstvo za izobraževanje znanost in šport je v navodilih šolam, št. 406-14/2014/8 z dne 10. 4. 2014 zapisalo, da morajo zavodi, katerih ustanoviteljice so občine, pred pošiljanjem dokumentov v soglasje na ministrstvo (torej pred potekom 60-dnevnega roka), le-te uskladiti z ustanoviteljem. Sestavni del programa dela, kadrovskega in finančnega načrta je zato tudi **izjava direktorja oziroma ravnatelja, da so dokumenti usklajeni z ustanoviteljem.** Pripravi se torej skupen kadrovski in finančni načrt, na ministrstvo pa morajo ravnatelji za osnovne šole, ki se financirajo tudi iz občinskega proračuna (ker imajo npr. enoto vrtca ali zaradi nadstandardnega programa, itd..) posredovati izjavo ravnatelja o usklajenosti finančnega oziroma kadrovskega načrta v delu, ki se financira iz proračuna občine, z ustanoviteljem.

# Kako razdeliti vire financiranja v primerih, ko se zaposleni financira iz večih virov (npr. vrtci)?

Načeloma velja, da ključ za delitev med vire določijo zavodi, pri čemer morajo upoštevati uredbo, ki določa, da mora biti kadrovski načrt usklajen s finančnim načrtom in 51. členom ZIPRS1415. Viri se torej razdelijo v deležih, v katerem je financirana plača zaposlenih.

Opomba: Po zagotovilih Ministrstva za izobraževanje, znanost in šport bo v zvezi s tem vprašanjem pripravilo podrobnejša pojasnila in jih objavilo na svoji spletni strani.

# Pod kateri vir financiranja uvrstimo plače zaposlenih, ki se financirajo iz plačil zunanjih uporabnikov glasbenim šolam za stroške izpita?

Plače zaposlenih se uvrstijo med »nejavna sredstva za opravljanje javne službe. Zakon o glasbenih šolah (Uradni list RS, št. 81/06 – uradno prečiščeno besedilo) v 34. členu določa, da lahko v javni glasbeni šoli opravljajo izpit tudi učenci, ki niso vpisani v izobraževalni program, torej gre v tem primeru za opravljanje javne službe, uporabnik pa krije stroške, ki pri tem nastanejo**.**

# Ali sedma točka 51. člena ZIPRS1415 pomeni poseben vir financiranja samo za plače mladih raziskovalcev, ki imajo tudi status mladega raziskovalca, ali je namenjena tudi ostalim zaposlenim, ki nimajo statusa mladega raziskovalca, pa vendar sodelujejo na raziskovalnih projektih?

Pod vir financiranja iz točke 7: sredstev raziskovalnih projektov (mladi raziskovalci), kot je opredeljen v spremembah 2. odstavka 51. člena ZIPRS1415-A se vpisujejo tudi zaposleni na raziskovalnih projektih in ne samo »mladi raziskovalci.« Zakonodajalec je s tem, ko je pri navedenem viru financiranja v oklepaju navedel mlade raziskovalce zgolj poudaril, da **pod raziskovalne projekte sodijo tudi mladi raziskovalci in ne samo zaposleni, ki delajo na raziskovalnih projektih.**

# Ali mora vsak posamezni javni zavod, kot posredni uporabnik proračuna znižati število zaposlenih za 1%  v obdobju 1.1.2014-1.1.2015? Ali velja to določilo samo na ravni ustanovitelja?

Znižanje števila zaposlenih za 1 %, kot določa ZIPRS 1415, se ne nanaša na vsak posamezni zavod, temveč na skupno število zaposlenih pri posrednih uporabnikih proračuna, ki so v pristojnosti neposrednega uporabnika proračuna države.

Predstojnik neposrednega uporabnika proračuna države v izhodiščih za pripravo kadrovskih načrtov določi delež znižanja števila zaposlenih oz. dovoljeno število zaposlenih v posameznemu proračunskem uporabniku ali skupini proračunskih uporabnikov iz svoje pristojnosti.

# Pod kateri vir financiranja se prikažejo plače zaposlenih, ki se financirajo iz plačil izrednega študija?

Plače zaposlenih se prikažejo pod vir financiranja Z627 – nejavna sredstva za opravljanje javne službe.